
                                                    Nr.4c-3/202/2014
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru stimularea înfiinţării microîntreprinderilor de către cetăţenii români cu rezidenţa într-o ţară străină, care îşi restabilesc rezidenţa pe teritoriul României, transmisă cu adresa nr.P.l.x. 313 din 10 iunie 2014.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

PREŞEDINTE,

Iulian Iancu

R A P O R T

asupra propunerii legislative pentru stimularea înfiinţării microîntreprinderilor de către cetăţenii români cu rezidenţa într-o ţară străină, care îşi restabilesc rezidenţa pe teritoriul României


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, spre dezbatere în fond, cu propunerea legislativă pentru stimularea înfiinţării microîntreprinderilor de către cetăţenii români cu rezidenţa într-o ţară străină, care îşi restabilesc rezidenţa pe teritoriul României, iniţiată de doamnele deputat Grecea Maria – PNL, Cherecheş Florica – PNL, Uioreanu Elena-Ramona – PNL, Mocioi Niculina – PP-DD şi domnii deputaţi Diaconu Mihai-Bogdan – PSD, Iane Ovidiu-Cristian – PSD, Roman Gheorghe – PSD, Stan Ion – PSD,  Lubanovici Mircea – PDL, Deaconu Mihai – PP-DD, Raeţchi Ovidiu Alexandru – PC-PLR, Mihai Aurelian – neafiliat, Tomac Eugen – neafiliat şi domnul senator Grapă Sebastian – PNL, transmisă cu adresa nr.P.l.x. 313 din 10 iunie 2014, înregistrată la comisie sub nr.4c-3/202 din 11 iunie 2014.



Consiliul Legislativ, cu avizul nr.143/17.02.2014, avizează favorabil propunerea legislativă cu observaţii şi propuneri.



Guvernul, prin actul nr.1133/12.06.2014, nu susţine adoptarea propunerii legislative.



Senatul, în  şedinţa din 03 iunie 2014, a respins propunerea legislativă.



Comisia pentru muncă şi protecţie socială, cu avizul nr.4c-7/304/19.06.2014, avizează negativ propunerea legislativă.



Propunerea legislativă are ca obiect de reglementare lansarea unui Program pentru stimularea înfiinţării microîntreprinderilor de către cetăţenii români cu rezidenţa într-o ţară străină, care îşi restabilesc rezidenţa pe teritoriul României. Scopul propunerii este acela de a atrage în ţară persoane care au studiat sau lucrat în afara graniţelor României, în vederea asigurării dezvoltării iniţiativei antreprenoriale. 

Prin propunerea legislativă se stabilesc condiţiile care trebuiesc îndeplinite pentru încadrarea în categoria acestor microîntreprinderi, facilităţile fiscale de care vor beneficia, pe o perioadă limitată, precum şi condiţiile pierderii calităţii de microîntreprindere.



Membrii Comisiei pentru industrii şi servicii au examinat propunerea legislativă în şedinţa din 09 septembrie 2014 şi au hotărât, în unanimitate, să propună Plenului Camerei Deputaţilor respingerea propunerii legislative, din următoarele considerente:

- propunerea legislativă reia în cea mai mare parte măsurile din Ordonanţa de urgenţă a Guvernului nr.6/2011 pentru stimularea înfiinţării şi dezvoltării microîntreprinderilor de către întreprinzătorii tineri;

- adoptarea măsurilor preconizate în prezenta propunere poate conduce la crearea unui paralelism legislativ;

- nu se poate determina concret momentul când cetăţeanul român cu rezidenţă în străinătate îşi restabileşte rezidenţa în România;

- acordarea facilităţilor doar anumitor microîntreprinderi conţin norme cu caracter discriminatoriu, care ar putea constitui o posibilă încălcarea a articolului 16 din Constituţia României, republicată;

- facilităţile acordate microîntreprinderilor, potrivit prevederilor articolului 5 din propunerea legislativă, sunt măsuri de natura ajutorului de stat şi pot fi acordate numai în baza unor scheme de ajutor de stat. Schemele de ajutor de stat trebuie să cuprindă o serie  de elemente, cum ar fi: bugetul total alocat, numărul de beneficiari, perioada în care vor fi acordate ajutoarele de stat, etc.;

- propunerea legislativă nu cuprinde precizări referitoare la perioada pentru care angajatorul beneficiază de scutire de la plata asigurărilor sociale datorate potrivit legii;

- pierderea calităţii de microîntreprindere nu se poate realiza decât în situaţia în care una dintre condiţiile prevăzută la articolul 3 nu mai este îndeplinită şi nu din alte motive.



La lucrările comisiei a participat, în calitate de invitat, din partea Ministerului Economiei – Departamentul pentru Întreprinderi Mici şi Mijlocii, Mediu de Afaceri şi Turism, doamna Anca Ionescu – secretar de stat.



La lucrările comisiei au fost prezenţi 23 de deputaţi din totalul de 24 de deputaţi membri ai comisiei.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera decizională pentru această propunere legislativă este Camera Deputaţilor.
                        PREŞEDINTE,                                SECRETAR,

                          Iulian Iancu                                    Istvan Antal
PAGE  
2

